31999L0028
L 118/53
JURNALUL OFÍCIAL AL UNIUNII EUROPENE
DIRECTIVA 1999/28/CE A COMISIEI
din 21 aprilie 1999
de modificare a anexei la Directiva 92/14/CEE a Consiliului privind limitarea exploatării avioanelor care intră sub incidența anexei 16 volumul 1 capitolul 2 partea a II-a la Convenția privind aviația civilă internațională, ediția a II-a (1988)
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 92/14/CEE a Consiliului din 2 martie 1992 privind limitarea exploatării avioanelor care intră sub incidența anexei 16, volumul 1, capitolul 2, partea a II-a la Convenția privind aviația civilă internațională, ediția a II-a (1988) (1), modificată ultima dată prin Directiva 98/20/CE (2), în special articolul 9a,
(1)
Întrucât articolul 3 din Directiva 92/14/CEE exceptează avioanele enumerate în anexa la această directivă cu condiția, în special, ca acestea să continue să fie utilizate de persoane fizice sau juridice stabilite în țara de înregistrare a perioadei de referință;
(2)
Întrucât articolul 9a din Directiva 92/14/CEE prevede o procedură simplificată ce permite modificarea anexei pentru a se asigura respectarea totală a criteriilor de acordare a acestei exceptări;
(3)
Întrucât unele avioane incluse în anexă au fost distruse, și altele au fost radiate din registrul țării în curs de dezvoltare în care au fost înmatriculate, modificările anexei fiind așadar necesare;
(4)
Întrucât dispozițiile din prezenta directivă sunt în concordanță cu avizul Comitetului de reglementare a siguranței în aviație stabilit prin Regulamentul (CEE) nr. 3922/91 al Consiliului (3) (4), astfel cum a fost modificat prin Regulamentul (CE) nr. 2176/96 al Comisiei (5),
ADOPTĂ PREZENTA DIRECTIVĂ:
Articolul 1
Anexa la Directiva 92/14/CEE se modifică prin prezenta în conformitate cu anexa la prezenta directivă.
Articolul 2
(1) Statele membre pun în aplicare actele cu putere de lege și actele administrative necesare pentru a se conforma prezentei directive până cel târziu la 1 septembrie 1999. Ele informează de îndată Comisia despre aceasta.
La adoptarea de către statele membre a acestor dispoziții, acestea includ o trimitere la prezenta directivă sau sunt însoțite de o asemenea trimitere în momentul publicării lor oficiale. Statele membre stabilesc modalitatea de efectuare a acestei trimiteri.
(2) Statele membre transmit Comisiei textul principalelor dispoziții de drept intern pe care le adoptă în domeniul reglementat de prezenta directivă.
Articolul 3
Prezenta directivă intră în vigoare în a douăzecea zi de la publicarea sa în Jurnalul Oficial al Comunităților Europene.
Articolul 4
Prezenta directivă se adresează statelor membre.
Adoptată la Bruxelles, 21 aprilie 1999.